钦定古今图书集成/明伦汇编/官常典/第241卷 > 郭贯
## 钦定古今图书集成/明伦汇编/官常典/第241卷 > 郭贯

按《元史》本传：“贯字安道，保定人。以才行见推择，为枢
密中书掾，调南康路经历，擢广西道提刑按察司判
官。会例格授济南路经历。至元二十七年，拜监察御
史，承诏分江北沿淮草地。劾淮西宣慰使昂吉儿父
子专权，久不迁调，蠹政害民。三十年，佥湖南肃政廉
访司事。大德初，迁湖北道，言令四省军马以数万计”
征八百媳妇国，深入炎瘴万里不毛之地，无益于国。
五年，迁江西道，赈恤饥民，有惠政。入为御史台都事。
八年，迁集贤待制，进翰林直学士。奉诏与辽阳行省
平章政事别速合彻里帖木儿往镇高丽。十一年，召
为河东廉访副使。至大二年，仁宗至五台山，贯进见，
仁宗因问廉访使灭里吉歹何以有“善政？”左右对曰：
“皆副使郭贯之教也。”因赐贯玛瑙数珠、金织文币。入
为吏部考功郎，遂拜治书侍御史。四年，除礼部尚书，
帝亲书其官阶，曰嘉议大夫，以授有司。皇庆元年，擢
淮西廉访使，寻留不遣。改侍御史，俄迁翰林侍讲学
士。明年，出为淮西廉访使，建言宜置常平仓，考校各
路农事。延祐二年，召拜中书参知政事。明年，升左丞，
加集贤大学士。五年，除太子詹事。贯言：“皇太子受金宝已三年，宜行册礼。又辅导之官早宜选置。”从之。六
年，加太子宾客，谒告还家。至治元年，复起为集贤大
学士，寻致仕。泰定元年，迁翰林学士承旨，不起。至顺
二年，以疾卒，年八十有二。赠光禄大夫、河南行省平
章政事、柱国，追封蔡国公，谥“文宪。”贯博学，精于篆籀，
当世册宝碑额多出其手云。